**Finn Wilhelmsen** (1939–2013) var en norsk sosialantropolog, skipsreder og milliardær. Han arvet sammen med sine tre søsken Wilhelm, Cecilie og Helen Norges største rederi Wilh. Wilhelmsen etter faren Tom Wilhelmsen i 1978. Finn Wilhelmsen tilhørte fjerde generasjon eiere av rederiet. Finns mor var kunstneren Ba Dedekam.

Finn Wilhelmsen flyttet til USA for å studere antropologi rundt 1960 og ble boende der frem til 2002. Han tok ph.d.-graden med avhandlingen *Marsaxlokk: An Ethnography of a Maltese Fishing Village* ved Wayne State University i 1977 og ble siden førsteamanuensis (associate professor) i sosialantropologi ved Chapman College (senere Chapman University), et privat college/universitet i California. Han utga boken *Salmon Spirits and World Renewal Concepts of the Kwakiutl* og flere artikler om «Mardi Gras-indianerne», en karnevaltradisjon blant afro-amerikanere i New Orleans som innebærer å kle seg ut som indianere. Han la ned en innsats i å dokumentere denne karnevalstradisjonens historie og praksiser fra tidlig i 1970-årene og frem til årtusenskiftet.

Etter mer enn 40 år i USA flyttet Finn Wilhelmsen som 63-åring tilbake til Norge, der han var støttespiller for Tønsberg Sjømannsforening. Finn Wilhelmsen var ikke aktivt involvert i familiens rederivirksomhet, men hadde en større eierandel i den verdsatt til et milliardbeløp, og det var broren Wilhelm som bestyrte familieformuen. Finn Wilhelmsen ble beskrevet som en «eksentrisk mann, som hverken hadde forståelse eller interesse for økonomi». Søsteren Helen Juell beskrev Finn som uten praktisk eller økonomisk sans. Finn Wilhelmsens adoptivdatter er Hannah Wilhelmsen. Før sin død ga Finn Wilhelmsen en familiestiftelse kontrollert av broren Wilhelm og hans familiegren kontroll over sin formue gjennom en A-aksje, en omstendighet som senere ble en del av en pågående familiefeide i Wilhelmsen-familien da adoptivdatteren arvet B-aksjer uten stemmerett. Hannah Wilhelmsen gikk derfor til sak mot fetteren om kontrollen over formuen, men tapte søksmålet i 2023.

Kort før sin død engasjerte han seg for bevaring av Søsterhjemmet i Tønsberg.

Bibliografi
-----------

* Finn Wilhelmsen (1973). «Creativity in the Songs of the Mardi Gras Indians of New Orleans, Louisiana», *Louisiana Folklore Miscellany*, vol. 3, nr. 3
* Finn Wilhelmsen (1976): *Marsaxlokk: An Ethnography of a Maltese Fishing Village*, ph.d.-avhandling ved Wayne State University publisert 1976 (graden tildelt 1977)
* Finn Wilhelmsen (1980): *Salmon Spirits and World Renewal Concepts of the Kwakiutl*. Bind 28 av Völkerkundliche Arbeitsgemeinschafts avhandlingsserie. 89 sider.

Referanser
----------

1. 1 2   «Finn Wilhelmsen | Dødsannonse», verkets språk bokmål, besøkt 22. februar 2024[Hentet fra Wikidata]
2. ↑  Skaalmo, Gøran; Ravn, Linn Karen (28. oktober 2022). «Hannah Wilhelmsen går rettens vei for å få tilgang til farsarven (+)». *www.dn.no* **(norsk)**. Besøkt 22. februar 2024.
3. ↑
4. ↑
5. ↑  «Praktfull skipsmodell og artige museumsgaver fra Finn Wilhelmsen». *Tønsberg Sjømannsforening*. 11. desember 2011. Besøkt 22. februar 2024.
6. ↑  «Shippingarving Hannah Wilhelmsen (28) tapte arvestriden - må betale 2 millioner i saksomkostninger». Finansavisen. 12. juli 2023. Besøkt 22. februar 2024.
7. ↑  Ravn, Linn Karen; Skaalmo, Gøran (12. juni 2023). «Wilhelmsen-søster frykter broren ble presset: – Du kunne legge hva som helst foran han og han ville signere (+)». *DN.no*. Besøkt 22. februar 2024.
8. ↑  Ravn, Linn Karen (9. juni 2023). «Tok oppgjør med fetteren Thomas Wilhelmsen: – Det er vanskelig å ha tillit til styret når Thomas bestemmer alt (+)». *DN.no*. Besøkt 22. februar 2024.
9. ↑  Hermann, Lene Marita Berg; Ravn, Linn Karen (12. juli 2023). «Rederarving tapte i retten – får ikke kontroll over egen milliardformue». *DN.no*. Besøkt 22. februar 2024.
10. ↑  «På krigsstien for Søsterhjemmet». *NRK*. Besøkt 23. februar 2024.